**TÉZY**

**k návrhu opatrenia Národnej banky Slovenska z XX 2025 č. X/2025, ktorým sa mení a dopĺňa opatrenie Národnej banky Slovenska zo 4. februára 2025 o náležitostiach žiadosti a spôsobe preukazovania splnenia podmienok na udelenie bankového povolenia pre banku a pobočku zahraničnej banky**

Národná banka Slovenska podľa § 8 ods. 14 zákona č. 483/2001 Z. z. o bankách a o zmene a doplnení niektorých zákonov v znení neskorších predpisov (ďalej len „zákon o bankách“) plánuje vydať opatrenie, ktorým sa mení a dopĺňa opatrenie Národnej banky Slovenska zo 4. februára 2025 o náležitostiach žiadosti a spôsobe preukazovania splnenia podmienok na udelenie bankového povolenia pre banku a pobočku zahraničnej banky (ďalej len „Opatrenie“).

Plánovaná novela Opatrenia bude zohľadňovať transpozíciu smernice Európskeho parlamentu a Rady (EÚ) 2024/1619 z 31. mája 2024, ktorou sa mení smernica 2013/36/EÚ pokiaľ ide o právomoci v oblasti dohľadu, sankcie, pobočky z tretích krajín a environmentálne a sociálne riziká a riziká v oblasti správy a riadenia (Ú. v. EÚ L 2024/1619, 19.6.2024) do zákona o bankách, ktorá zavádza celoeurópsky právny rámec pre licencovanie a podnikanie pobočiek zahraničných bánk so sídlom mimo územia členského štátu.

Podľa novelizovaného § 8 ods. 1 zákona o bankách žiadosť o udelenie bankového povolenia pre zahraničnú banku so sídlom mimo územia členského štátu na vykonávanie bankových činností, okrem bankovej činnosti podľa § 2 ods. 2 písm. m) a o) až q) zákona o bankách prostredníctvom jej pobočky na území Slovenskej republiky bude predkladať zahraničná banka so sídlom mimo územia členského štátu Národnej banke Slovenska. Novelizované Opatrenie bude upravovať náležitosti žiadosti o udelenie bankového povolenia podľa novelizovaného § 8 ods. 1 zákona o bankách a tiež doklady, ktoré bude potrebné prikladať k tejto žiadosti. V novelizovanom Opatrení budú tiež upresnené podmienky, ktoré sú potrebné na udelenie tohto povolenia a spôsob preukazovania splnenia týchto podmienok a tiež splnenia povinností podľa novelizovaného § 8 ods. 9 zákona o bankách.

Opatrenie sa vydá vo Vestníku Národnej banky Slovenska a v Zbierke zákonov sa vyhlási oznámením o jeho vydaní.